Author: vzor
Company: MZV SR

Predkladacia správa

Materiál „Správa o stave siete zastupiteľských úradov SR v zahraničí v roku 2007 a východiská pre jej ďalší rozvoj“, ktorý vypracovalo MZV SR aj s využitím podkladov  MH SR,  MO SR a MV SR, obsahuje informácie o vývoji siete ZÚ SR v zahraničí v minulom roku, jej súčasnom stave a predpokladanom rozvoji v nasledujúcom období. 
Cieľom predkladaného materiálu je v ucelenej podobe komplexne informovať vládu SR o súčasnom stave siete ZÚ SR v zahraničí a o východiskách a návrhoch MZV SR a ostatných rezortov pre jej ďalší rozvoj s cieľom zosúladiť ju s aktuálnymi zahraničnopolitickými a ekonomickými prioritami, ako aj bezpečnostnými potrebami SR.
Sieť zastupiteľských úradov SR v zahraničí sa systematicky tvorila od vzniku samostatnej Slovenskej republiky na základoch bývalej zahraničnej siete ČSFR, pričom           ZÚ SR vznikli predovšetkým v tých krajinách, kde sme nadobudli nehnuteľný majetok. Prioritnou úlohou zahraničnej služby SR bolo postupne vykonať takú reštrukturalizáciu            siete ZÚ, ktorá by vyhovovala politickým, hospodárskym a bezpečnostným záujmom, ako aj finančným možnostiam SR. V tejto súvislosti považujeme za potrebné zdôrazniť, že budovanie siete ZÚ SR v zahraničí bolo a bude aj naďalej ovplyvňované dvomi faktormi – už spomenutými prioritami SR a zároveň finančnými možnosťami. 
V súčasnosti má sieť ZÚ SR  veľkosť i rozloženie,  ktoré by sme mohli označiť za relatívne optimálne len v rámci existujúcich finančných limitov. Napriek jej „neukončenosti“ je nateraz schopná efektívne a na profesionálnej úrovni presadzovať zahraničnopolitické záujmy SR. Zároveň si treba uvedomiť, že sieť ZÚ nikdy nebude dobudovaná definitívne, že jej ďalší rozvoj je dynamickým procesom, ktorý bude ovplyvňovaný nielen záujmami, ale aj možnosťami SR, ako aj vývojom európskej a svetovej politiky. 
Po vstupe SR do EÚ a NATO, ale aj v kontexte pokračujúcej globalizácie, pribudli SR nové úlohy. SR sa stala spoluzodpovednou za široké spektrum spoločnej zahraničnej a bezpečnostnej politiky Únie a slovenská diplomacia tejto skutočnosti musela prispôsobiť svoje zastúpenie v zahraničí i využívanie svojich kapacít. S tým súvisí všestranné posilňovanie nielen Stáleho zastúpenia SR pri EÚ, Stálej delegácie SR pri NATO a ZÚ SR v členských krajinách EÚ, ale aj v krajinách a regiónoch, ktoré sú hlavným predmetom záujmu spoločnej zahraničnej a bezpečnostnej politiky EÚ (SZBP). 
Ďalšie záväzky pre našu zahraničnú službu vyplynuli z nášho postu nestáleho člena BR OSN v rokoch 2006 a 2007, čo nám prinieslo zvýšenú zodpovednosť za riešenie najzávažnejších svetových kríz. Z toho logicky vyplynula aj úloha posilniť našu prítomnosť vo viacerých krízových oblastiach, aby sme mali vierohodné informácie z vlastných zdrojov, ktoré by nám umožnili podieľať sa zodpovedne na prijímaní spoločných rozhodnutí, respektíve ich aj ovplyvňovať v prípadoch, kde si to vyžadujú záujmy nášho štátu alebo vyššie princípy. Z uvedených dôvodov sme personálne posilnili našu Misiu pri OSN a otvorili pobočku ZÚ Belehrad v kosovskej Prištine a pobočku ZÚ Nairobi v Addis Abebe pri Africkej únii. 
SR je krajinou s výrazne proexportne zameranou ekonomikou, pre ktorú je efektívna a dostatočne široká sieť ZÚ jedným zo základných predpokladov pre ďalší rozvoj hospodárskej spolupráce najmä v oblasti vývozu a získavania zahraničných investícií, bez čoho nemožno trvale zvyšovať HDP SR. Programové vyhlásenie vlády nám ukladá posilniť ekonomickú dimenziu našej zahraničnej politiky s osobitným dôrazom na otváranie nových trhov. Táto trvalá úloha bude jedným zo základných princípov ďalšieho rozvoja siete ZÚ. K jej splneniu významným spôsobom prispeje vytvorenie jednotnej zahraničnej služby, uložené aj Programovým vyhlásením vlády SR, čo nám umožní oveľa lepšie než doposiaľ využívať synergický efekt politického a hospodárskeho pôsobenia a taktiež efektívnejšie využitie prostriedkov štátneho rozpočtu. 
Z našich štátnych záujmov i medzinárodných záväzkov vyplýva, že nemôžeme pripustiť stagnáciu pri rozvoji siete ZÚ SR v zahraničí 
Pri plánovaní ďalšieho rozvoja siete ZÚ v zahraničí vychádzame z predpokladu, že rozpočet MZV SR na roky 2007–2008 má reštriktívny charakter vzhľadom na nevyhnutnosť splniť podmienky prechodu na EURO od 1. 1. 2009. Z tohto dôvodu budeme na reštrukturalizáciu siete, vrátane jej ďalšieho rozširovania, hľadať vnútorné zdroje.
Na MZV  v súčasnosti  prebiehajú tri dôležité procesy, ktoré  významným spôsobom ovplyvnia štruktúru a fungovanie  ministerstva vrátane siete  ZÚ v zahraničí. V prvom rade je to Procesný, hospodársky, organizačný, funkčný, personálny a informačný  audit a zavedenie systému trvalého zvyšovania výkonnosti na MZV SR  ( projekt TREFA ), ktorého závery budú hotové do 30. septembra 2007, keď sa začne s ich implementáciou.  Ďalším je pripravovaný   Zákon o zahraničnej službe, ktorý bude predložený do Legislatívnej rady vlády v novembri 2007,  a taktiež  plánované vytvorenie jednotnej zahraničnej služby, ku ktorému by malo dôjsť v rovnakom časovom horizonte.
 Očakávame, že opatrenia prijaté v rámci  projektu TREFA na MZV budú dobrým základom pre vytvorenie nového systému riadenia a financovania zahraničnej služby, i novej systemizácie, v dôsledku čoho dôjde k racionálnejšiemu využívaniu ľudských, materiálnych a finančných zdrojov. 
Rovnako očakávame, že ďalšie významé úspory prostriedkov štátneho rozpočtu, použiteľné na ďalší rozvoj siete ZÚ, prinesie vytvorenie jednotnej zahraničnej služby SR.
   Návrh optimalizovanej  siete ZÚ  v zahraničí bude preto  možné vytvoriť až po ukončení týchto procesov začiatkom roku 2008. Z uvedených  dôvodov v apríli  2008 predložíme  na rokovanie  vlády SR koncepčný materiál o rozvoji siete ZÚ v zahraničí, ktorý v tejto etape  nebude zakladať nové nároky na štátny rozpočet.